Vojni avion “Super galeb G-4“ srušio se kod Kovačice, u blizini Pančeva. Robert Kaloci, pilot major Centra za letna ispitivanja Tehničko-opitnog centra Vojske Srbije, poginuo je u nesreći, dok je pilot major Aleksandar Matić povređen i prebačen na Vojnomedicinsku akademiju, potvrdilo je Ministarstvo odbrane.

Izvor: N1

Školsko-borbeni avion "Super galeb G-4“, Ratnog vazduhoplovstva i protivvazduhoplovne odbrane Vojske Srbije, kojim su upravljali piloti iz Centra za letna ispitivanja Tehničko opitnog centra, srušio se danas oko 9.50 časova u rejonu opštine Kovačica, navelo je Ministartsvo odbrane koje je potvrdilo da je jedan pilot poginuo, a da je drugi pilot u svesnom stanju prebačen i zbrinut na VMA.

У несрећи која се данас догодила у рејону општине Ковачица, приликом редовног тренажног лета на школско-борбеном авиону „Супер галеб Г-4“, погинуо је пилот мајор Роберт Калоци, а повређени пилот мајор Александар Матић у свесном стању је превезен и збринут на ВМА — MO и ВС (@mo_i_vs) April 11, 2018

Ministar odbrane Aleksandar Vulin rekao je novinarima na VMA da je povređeni pilot Aleksandar Matić van životne opasnosti, da se oporavlja i da o njemu brinu lekari te vojnomedicinske ustanove.

On je u svoje lično ime, u ime Ministarstva odbrane i svih pripadnika Vojske Srbije izrazio saučešće porodici Kaloci.

Izvor: N1

“To je strašna i velika tragedija za koju niko nikada ne može da bude spreman. Vojska Srbije je uz porodicu Kaloci, kao što je čitav naš narod, kao što smo svi”, rekao je Vulin.

Ministar je dodao i da je istraga o padu aviona pokrenutai da će javnost o rezultatima istrage biti obaveštena u najkraćem roku, u skladu sa zakonom i pravilima službe.

"Bio sam kod kuće kada se začuo prestanak rada motora aviona i video da su se dva pilota katapultirala. Na licu mesta se može videti i krater", izjavio je D. B. iz Kovačice za "Blic".

Pad vojnog aviona kod Kovačice Izvor: N1 Pad vojnog aviona kod Kovačice Izvor: N1 Pad vojnog aviona kod Kovačice Izvor: N1 Pad vojnog aviona kod Kovačice Izvor: N1 Pad vojnog aviona kod Kovačice Izvor: N1 Pad vojnog aviona kod Kovačice Izvor: N1

Treći Super galeb izgubljen u poslednjih deset godina

Školsko-borbeni avion Supergaleb G-4, koji se danas srušio kod Kovačice, je treći avion tog tipa koji je izgubljen u udesima od osamostaljenja Srbije i ukupno četrnaesti od početka eksploatacije, dok su četiri letelice izgubljene u borbenim dejstvima na prostoru bivše Jugoslavije.

Avion je zvanično ušao u naoružanje 1984. godine ali je prvi udes zabeležen tri godine kasnije.

Od tada je 13 aviona palo dok je jedan avion izgubljen na zemlji, nakon izletanja sa piste.

Ukupno je 13 pilota uspelo da se spase iskakanjem dok je pet pilota poginulo.

Oborena su četiri aviona tog tipa i sva četiri pilota su uspela da se spasu iskakanjem.

U Mjanmaru je u septembru prošle godine izgubljen jedan avion, uz gubitak jednog pilota.

Prvi Supergaleb koji se srušio od osamostaljenja Srbije bio je G-4 evidencinskoj broja 23736. U nesreći koja se dogodila 24. septembra 2008. godine poginuo je potpukovnik Ištvan Kanas, koji je iznad aerodroma Batajnica uvežbavao tačku za nastup na aeromitingu.

Drugi gubitak dogodio se 7. aprila 2017. godine kada su kod sela Slatina kod Šapca poginuli potpukovnik Nenad Ćulibrk i kapetan Dejan Pandurović.

Na trenažnom letu tada je izgubljen G-4 evidencijskog broja 23625.

Treći gubitak dogodio se danas kada je kod Kovačice poginuo jedan pilot Centra za letna ispitivanja Tehničko-opitnog centra.

RV i PVO raspolaže sa najmanje 20 aviona G-4 od čega je jedan u varijanti tegljača meta N-62T, jedan prototip verzije G-4M a dva Supergaleba su razoružana.

Avioni su proizvedeni u periodu od 1980. do 1991.

Poslednji serijski proizvedeni jugoslovenski avion

Školsko-borbeni mlazni avion Supergaleb G-4 poslednji je serijski proizvođeni avion jugoslovenske avio industrije a u naoružanju je od 1984. godine.

Za jugoslovensko vazduhoplovstvo proizvedeno je ukupno 85 aviona G-4.

Supergaleb je razvijen u Vazduhoplovno-tehničkom institutu u Žarkovu da zameni stariji Galeb G-2 a prvi prototip aviona poleteo je 18. jula 1978. godine.

Serijska proizvodnja počela je 1983. godine a uvođenje u operativnu upotrebu počelo je naredne godine.

Avion se pokreće britanskim motorom Rols-rojs vajper i razvija maksimalnu brzinu od 910 kilometara na sat. Od naoružanja nosi dvocevni top GŠ-23, kalibra 23 milimetara, i nešto manje od dve tone bombi i raketa.

U Vojsci Srbije G-4 se koristi u 252. školsko-trenažnoj avijacijskoj eskadrili u Batajnici, 241. lovačko-bombarderskoj eskadrili u Kraljevu i u Sektoru za letna ispitivanja.

Šest aviona G-4 Supergaleb kupila je početkom 1990-ih godina tadašnja Burma, a ti avioni su korišćeni u Ratnom vazduhoplovstvu Republike Srpske i u Crnoj Gori.